
El passat mes de juliol fou un mes 
trist per a les lletres catalanes. D'una 
forma si cal més sentida hem de 
recordar amb sentiment l'òbit de D. 
Josep Maria Palau i Camps (Barcelona 
1914-Palma de Mallorca 1996). Català 
de cap a peus, prest començà a estimar 
les nostres illes i la que seria la seva 
dona. El 1941 fixà, definitavament, la 
seva residència a Mallorca. Malgrat era 
més conegut com a escriptor mai 
oblidava la seva afició i estudià Ciències 
Naturals a la Universitat de Barcelona. En alguna ocasió, aquest romàntic de la 
llengua, fussionà la ciència-art i la literatura dibuixant una Mantis religiosa a la 
portada de'un llibret de poemes den Bartomeu Fiol. Feia pocs anys que fou 
convidat per la Universitat de les llles Balears (Dept. de Filologia Catalana) per 
parlar de la denominació catalana dels insectes. Però no vull parlar-vos del Palau 
escriptor sinó del Palau naturalista. Aquesta habilitat per al dibuix el dugué a 
il.lustrar algunes de les plantes que estudiava el seu pare. Soci fundador de la 
Societat d'Història Natural de les Balears juntament amb el seu pare, el botànic 
Pere Palau. En J.M. Palau formava part d'aquells socis que donaren al nostre 
Bolletí un aire més modern, més científic. La seva ànima infatigable no cesava mai 
per sol.licitar la col.laboració i ajuda per a la recol.lecció de material científic, per 
a la creació d'un fons de col.leccions zoològiques i d'altres actuacions encaminades 
a difondre i potenciar la seva, la nostra estimada Societat i el seu Museu. Les 
seves entusiastes excursions zoològiques feren que tingués contacte amb els 
millors entomòlegs, botànics i naturalistas d'Europa (Jeannel, Español, Henrot, 
Hoffmann, Stefani, Vives, Molinier, Font i Quer, Bolós, Vilarrúbia, Zariquiey, Garcias- 
Font, Colom i tants i tants d'altres). Aquesta llista seria tant llarga que segur que 
em deixaria més de la meitat. Són molts els Museus de Ciències Naturals d'Europa 
que compten en les seves capses entomòlogiques amb material recol.lectat per en 

J.M. Palau. Gràcies a les seves exploracions i consequents troballes li foren 
dedicades distintes espècies: l'escarabat pselàfid de la cova de na Boixa (Felanitx) 
Leptobythus palaui Jeannel, 1955, gènere monoespecífic endèmic conegut 
únicament d'aquesta localitat, l'escarabat colídid Abromus palaui Español, 1945, 
l'escarabat curculiònid Geonemus palaui Español, 1951, tots ells endèmics, i 
l'embiòpter Haploembia palaui Stefani, 1955. La seva passió pels escarabats 
curculiònids el dugué a estudiar aquesta complicada família i crear una 
importantíssima col.lecció que es conserva al Museu Balear de Ciències Naturals 
de Sóller i a la nostra Societat (Museu de la Naturalesa de les llles Balears -Ciutat 
de Mallorca-, MNCM). També es conserva la seva cuidada bibliografia naturalística 
i el seu epistolari. No volgué que, com ha passat en altres ocasions, un patrimoni 
naturalístic de les llles sortís fora de les Balears. El seu legat ha aplanat el camí 
d'altres naturalistes mallorquins que no tendran que partir de cero en el difícil 
estudi dels insectes. 

Però, a més a més, dels seus estimats curculiònids -els bequeruts-, la seva 
ànsia de saber el feu bussejar, a més a més de l'entomologia, entre molts altres 
grups faunístics: crustacis, aràcnids, ornitologia, mol.luscs i biospeleologia en 
general. En J.M. Palau fou un pioner de l'entomologia i de la biospeleologia Balear. 
Cal recordar que la topografia de la Cova de na Boixa (Felanitx) publicada per 
J.M. Palau l'any 1955 en el nostre Bolletí és la primera topografia subterrània 
realitzada per un grup espeleològic mallorquí. Li tocà viure en un món difícil. Tant 
és així que l'aillament de viure a Mallorca feia que aquest entomòleg tingués que 
bescanviar insectes per llibres entomològics, material òptic i fins i tot agulles 
entomològiques, impossibles d'aconseguir, durant aquella època, en aquestes illes. 
El seu epistolari està ple d'anècdotes. Si bé les circunstàncies polítiques li 
obligaven a escriure els seus treballs científics en castellà, en la seva 
correspondència escrivia amb català intentant difondre i explicar la nostra cultura, 
àdhuc amb personatges que li contestaven en castellà i amb alguns científics de 
l'estranger. 

En J.M. Palau, ja havia passat els vuitanta, feia temps que havia abandonat 
l'entomologia, però el cuquet encara li anava per dedins. Periòdicament, després 
de conèixer que un grup de socis de la Societat havien iniciat estudis entomològics 
venia periòdicament a conèixer de primera mà els avanços dels nostres treballs. 
Ens duia aranyes i escarabats de les seves curtes excursions. Quan el nostre soci 
M. Palmer llegí la seva tesi doctoral (1994), sobre coleòpters (Tenebriònids) de les 
Balears, no es volgué perdre aquesta oportunitat i pujà novament a la Facultat i 
en J.M. Palau, com un padrí també nerviós, li feu el nus de la corbata. 

Feia pocs dies que J.M. Palau m'havia cridat per donar-nos l'enhorabona, 
al M. Palmer i a mi, per haver estat guardonats amb el premi Jaume | per l'estudi 
sobre la Fauna endèmica de les illes Balears, de l'Institut d'Estudis Catalans, i 
em demanava a on podia comprar el llibre, jo li vaig prometre que li faria arribar, 
personalment, un exemplar. Malauradament vaig arribar tard. En Palau fei ja un 
grapat d'anys, l'any 1959, que també havia estat guardonat amb el premi Jaume 
l pel treball El bosc mallorquí com a biòtop ornitològic realitzat conjuntament amb 

en Josep T. Tato. A més a més de l'honor d'esser guardonat amb el millor premi 
de les ciències redactat en català i de l'àrea geogràfica centrada en les Balears 
o en país Valencià, tenia una dotació econòmica, -em deia- "genys menyspreable 
d'unes 5000 pessetes". El tribunal que jutjà aquest treball estava format per 
insignes naturalistes catalans: Eduard Fontseré, Pius Font i Quer, Josep R. Bataller 
i Jordi Maluquer com a secretari. Qui no coneix a aquests personatges. 

Gràcies a l'esforç de persones com D. Josep Maria Palau podem gaudir, 
d'uns fons bibliogràfic i d'unes col.leccions zoològiques úniques i difícils de superar. 
Malgrat ell ens ha deixat, de forma sobtada, la seva il.lusió per l'estudi de la 
naturalesa restarà viva en el nostre cor. 

